Man vas vir ouma se moordArgieffoto: Nico Strydom ŉ 26-jarige man is in hegtenis geneem in verband met die moord op sy 77-jarige ouma. Kapt. Jackson Manatha, polisiewoordvoerder, het gesê die bejaarde vrou het alleen in haar huis in die Rwatsini-nedersetting in Centane in die Oos-Kaap gewoon. “Die vrou is vermoedelik gedurende die aand van 12 Julie in haar huis vermoor. Sy het verskeie beserings aan haar bolyf opgedoen. Die motief vir haar moord is nog nie bekend nie,” het Manatha gesê. Die polisie het ŉ moordondersoek van stapel gestuur wat Vrydag tot die inhegtenisneming van die vrou se kleinseun gelei het. Die verdagte sal na verwagting Maandag in die Centane-landdroshof verskyn.